วรรณรุกอีทีเอฟSET100
มั่นใจหุ้นขนาดกลางอนาคตดีกระจายกลุ่มมากกว่าSET50
1 ก.พ. 2556

มั่นใจหุ้นขนาดกลางอนาคตดีกระจายกลุ่มมากกว่าSET50
บลจ.วรรณ รุกตลาดอีทีเอฟต่อเนื่อง ล่าสุดเปิดตัว TH100 อิงดัชนี SET100 เชื่อเศรษฐกิจดีหนุนหุ้นขนาดกลางได้ผลตอบแทนดี 
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ กล่าวว่า ในวันที่ 31 ม.ค.-12 ก.พ. บริษัทเปิดขายกองทุนเปิด ไทยเด็กซ์ SET100 ETF หรือ TH100 ซึ่งเป็นกองทุนรวมอีทีเอฟที่ลงทุนเพื่อให้ได้ผลตอบแทนใกล้เคียงกับดัชนี SET100 ซึ่งถือเป็นครั้งแรกของประเทศไทย 
“ในดัชนี SET100 หุ้นขนาดกลางรวมอยู่ด้วย ซึ่งเชื่อว่า บริษัทเหล่านี้จะได้ประโยชน์จากการเติบโตทางเศรษฐกิจของประเทศ และมีโอกาสที่จะเติบโตขึ้นเป็นบริษัทขนาดใหญ่ ทำให้นักลงทุนได้รับผลตอบแทนที่ดี” นายวิน กล่าว 
นอกจากนี้ เมื่อพิจารณาจากสัดส่วนหุ้นที่เป็นส่วนประกอบของ SET100 จะมีสัดส่วนของกลุ่มอสังหาริมทรัพย์และกลุ่มก่อสร้าง อยู่ 27% และสินค้าอุตสาหกรรม 7% มากกว่าส่วนประกอบในดัชนี SET50 ซึ่งทั้งสองกลุ่มมีแนวโน้มดีและมีอัตราเงินปันผลสูงในปีนี้ 
“การกระจายตัวของหลักทรัพย์ใน SET100 จะดีกว่า SET50 โดยมีน้ำหนักกลุ่มอสังหาริมทรัพย์ วัสดุก่อสร้าง และท่องเที่ยว ที่จะได้รับผลดีจากการเข้าสู่ประชาคมเศรษฐกิจอาเซียน (AEC)” นายวิน กล่าว
พร้อมกันนี้ นายวิน เชื่อว่า TH100 จะได้รับความสนใจจากนักลงทุน โดยคาดว่าจะสามารถขายหน่วยลงทุนได้ประมาณ 300 ล้านบาท ในช่วงเปิดขายครั้งแรก 
“สำหรับนักลงทุนต่างชาติสนใจเข้ามาลงทุนหรือไม่ ต้องรอให้มีการซื้อขายไปสักระยะหนึ่ง เพื่อพิจารณามูลค่าสภาพคล่อง และความผันผวนของผลตอบแทนเมื่อเทียบกับดัชนี (Tracking Error) มากน้อยเพียงใด ซึ่งที่ผ่านมากองทุนเปิด ไทยเด็กซ์ เซ็ท 50 อีทีเอฟ (TDEX) ของ บลจ.วรรณ มีความผันผวนเพียง 0.6% เท่านั้น และมั่นใจว่า TH100 จะมีความผันผวนในระดับใกล้เคียงกัน” นายวิน กล่าว
ทั้งนี้ TH100 จะเข้าซื้อขายในตลาดหลักทรัพย์เป็นวันแรก วันที่ 21 ก.พ. โดยจะกำหนดมูลค่าหน่วยลงทุนในวันที่ 13 ก.พ. ซึ่งคำนวณจากดัชนี SET100 หารด้วย 500 และเมื่อวันที่ 31 ม.ค. ดัชนี SET100 ปิดที่ 2,191.53 จุด ลดลง 25.45 จุด หรือ 1.15%
ในปัจจุบัน บลจ.วรรณ มีอีทีเอฟ 3 กองทุน และมีส่วนแบ่งการตลาดสูงที่สุดอยู่ที่ 60%